วันนี้ตั้งใจมากินที่ร้านนี้เลย ปกติมากินข้าวแถวเขื่อนเจ้าพระยาบ่อย แต่ยังไม่เคยมาร้านนี้ ฟังจากหลายคนเค้าว่าผัดไทยอร่อย และมีอาหารเมนูปลามากมาย

ใช้เส้นทางสิงห์บุรี-ชัยนาทสายเก่าเลียบคลองชลประทานผ่านอำเภออินทร์บุรี อำเภอสรรพยา ก่อนถึงทางแยกเข้าเขื่อนเจ้าพระยาสักค่อนกิโลเมตร จะเห็นป้ายร้านเจ้าพระยาค้าวัสดุ เลี้ยวขวาไปตามป้ายเลยครับ ไปอีกนิดจะเจอโรงเรียนเขื่อนเจ้าพระยาทางซ้ายมือ เลี้ยวซ้ายเลาะไปเลย ขับตรงไปจะเห็นมีสาธารณะสุขอำเภอสรรพยาทางขวามือ ร้านอยู่สุดกำแพงโรงเรียนเขื่อนเจ้าพระยา ตรงข้ามกับศูนย์พัฒนาเด็กเล็ก จอดรถหน้าศูนย์ได้เลยครับ

ร้านต้นตะขบ ผมเข้าใจว่ามีสองส่วน ส่วนเป็นร้านตามสั่ง จะมีอาหารจานเดียว ก๋วยเตี๋ยว หมูสะเต๊ะ ฯลฯ และส่วนร้านอาหาร วันนี้ผมลองในส่วนร้านอาหารก่อน

เนื่องจากสมาชิกวันนี้กินข้าวกันมาจากบ้านบ้างแล้ว จึงไม่ค่อยหิวกัน มาตามคำชวนเสียมากกว่า....แต่ทุกคนบอกว่าอาหารอร่อยมาก ออกเร็ว และดูแลลูกค้าดีมากครับ

ผัดไทยวุ้นเส้นกุ้งสด สั่งจานใหญ่มาแบ่งกันกิน  อร่อยจริงจังสมคำร่ำลือ ใครไม่สั่งจานนี้ ผมว่าไม่ถึงร้านจริง ถั่วป่นเค้าแยกให้เติมเอง เผื่อบางคนไม่กินถั่วป่น

ยำผักบุ้งกรอบ อร่อยจริงๆ ลูกสาวผมยังไม่สามขวบ ไม่ชอบกินผัก ยึดจานนี้กินคนเดียวเกือบหมด

ลาบปลากา อร่อย แซ่บสุด ปกติหาปลากาขึ้นเมนูยากครับ อยากให้ลอง ปลากาเนื้อดีมาก

ฉู่ฉี่ปลาเนื้ออ่อน หั่นขวางมา ต้องเป็นปลาเนื้ออ่อนตัวโตแน่ อาจเป็นปลาน้ำเงิน เนื้ออร่อย หวาน ทอดพอเหลืองสะดุ้งไฟ ราดน้ำแกงรสหอมอร่อย

ต้มยำปลาตะโกก เป็นปลาที่เนื้อดี หากินยากอีกชนิดครับ มาได้กินที่นี่ รสอร่อยมาก สดชื่น

ตบท้ายด้วยขนมถ้วยรสอร่อยครับ ที่ร้านทำเอง มันจากกะทิแท้ๆ ไม่หวานจัด กลมกล่อมมาก

อ้อ...มีไอศกรีมแบบแท่งด้วย อร่อยดับร้อนได้ครับ

สรุปแล้ว ผมว่าอร่อยมากครับ ราคาไม่แพงด้วย คราวหน้าคงมาตอนหิวกว่านี้ วันนี้ขนาดตึงๆมายังอร่อยขนาดนี้ได้ 

ร้านร้อนไปหน่อยครับ มุงสังกะสี แต่มีพัดลมตัวใหญ่ๆให้ โดยส่วนตัวแล้ว ผมอร่อยจนลืมร้อน ร้านสะอาดสะอ้านดีครับ
